
REZUMAT 


Pornind de la premisa că jocul arcanul din Bucovina este un joc de cătănie, cercetarea acestui 
subiect a urmărit două linii: originea acestui joc, dar și dacă acesta face parte din categoria 
jocurilor de cătănie. Informaţiile la care am avut acces întăresc ipoteza conform căreia jocul 
arcanul nu îşi are originile în Bucovina, ci mai degrabă acesta a fost dus în zona de munte de 
către ciobanii din comuna Sângeorz. Cei care încă mai joacă arcanul în zona Bucovinei 
(singura zonă în care mai întâlnim acest joc) susţin că originile acestui joc ar fi în satele din 
care fac parte, dar fraza anterioară contrazice acest fapt. În Bucovina, luarea la oaste nu se 
făcea silit, dar tinerii feciori erau păcăliți și trași în capcana recrutării, la fel cum a fost și 
dascălul lui Nică din Amintiri din copilărie de Ion Creangă. Astfel, consider că jocul arcanul, 
în forma sa de astăzi, nu este un joc de cătănie, ci este doar o adaptare scenică a unui 
eveniment-legendă. 

Cuvinte cheie: Studiu etnocoreologic, repere coregrafice ale jocului „Arcanul”, Arcanul în 
contemporaneitate. 

1. Repere literare 

Arheo-coreologia este o practică de cercetare relativ recentă, care, prin 
îmbinarea a două științe, arheologia şi coregrafia, definește o altă abordare a 
dimensiunii cercetării în domeniul coregrafic, prin prisma abordării antropologice, 
etnografice, a spiritualităţii specifice în contextul artelor reprezentative, a esteticii 
vizuale și sonore, şi cuprinde informarea direct de la sursă, prin interviuri şi filmări 
realizate în teren. 

Dansul arcanul este unul dintre cele mai cunoscute din nordul Moldovei, 
frecvent dansat în Bucovina, în zonele Câmpulung Moldovenesc, Rădăuţi, Gura 
Humorului, Vatra Dornei, Suceava, la diferite evenimente și spectacole folclorice. 

Acest dans popular bucovinean își are originea în perioada dominației 
Austro-Ungare, fiind strâns legat de evenimentele petrecute în acel răstimp, când 
tinerii flăcăi din sate erau luaţi cu forța şi duşi în armată. Atunci se naşte și numele 
acestui dans, termenul de „arcan” provenind de la verbul „a arcăni”, care 
înseamnă „a lua cu forța”, astfel rezultă şi expresia împământenită de „a fi luat cu 
arcanul”. 

Un aspect interesant care a reieșit în decursul acestei cercetări, urmărește 
originile acestui joc, care ar 
proveni din zona Sângeorzului, 
fiind adus în zona Bucovinei de 
către ciobanii care urcau la 
munte cu oile și care contrazice 
ideea că acest joc este originar 
din Bucovina. Acest aspect naște 
o incertitudine cu privire la = 
încadrarea dansului în categoria 
jocurilor şi obiceiurilor de 
cătănie. Figura 1. Arcan, lați 

Dacă ar fi să ne referim la arcan din punct de vedere etimologic, acest 
cuvânt provine din limba tătară, de la cuvântul „arcan”2 care semnifică laț pentru 
prinderea şi priponirea animalelor, în special al vitelor. Acesta este similar cu 
lasoul folosit de cowboy-i americani, pe care îl folosesc la prinderea animalelor în 
sălbăticie. 

Dar dacă ne referim la verbul „a arcăni”, acesta ne duce la o cu totul altă 
semnificație, şi anume momentul în care feciorii erau forțați să meargă la oaste, 
fiind prinşi cu „arcanul”. 


1 https://www.shutterstock.com/ro/image-photo/loop-60522865, accesat în 17 ianuarie 2022. 
2 Lazăr Șăineanu, Dicționar universal al limbei române, ediţia a VI-a, Editura „Scrisul românesc” S. A., 
Craiova, 1929, p. 33. 

În spaţiul critic românesc, denumirea „Arcanul” a fost introdusă de către 
scriitorul și filologul român, Bogdan-Petriceicu Hașdeu în anul 1886. Etymologicum 
Magnum Romaniae, reprezintă şi o atestare despre horele tradiționale ale românilor. 
Acesta, pe baza a 206 de chestionare trimise informatorilor săi, preoţi şi profesori, 
răspândiți prin toate provinciile românești a descoperit arcanul, ca joc popular. 
Acel chestionar a fost bazat pe nelămuririle pe care i le provocaseră folcloriștii și 
celelalte categorii de cercetători din acea vreme. 

Conform surselor lui Bogdan-Petriceicu Hașdeu, denumirea de Arcanaua 
se folosea în părţile Dorohoiului, ale Iașului, ale Prahovei și ale Năsăudului. 
Corneliu Diaconovici! menţionează că „arcanaua” este un „dans naţional, ce se 
joacă de feciori şi fete în forma unei hore, în frunte cu un vătav, care ţine în mână 
un băț şi bate tactul. Se aseamănă întru câtva cu hora de brâu. Se obișnuiește în 
Moldova, Muntenia, Bucovina și în unele părţi ale Argeșului”?. 


2. Repere coregrafice 

În cercetările făcute în perioada 2019-2020, am găsit o altă descriere a 
arcanului făcută de către Alexandru Pop. Acesta face referire la un dans numit 
„arcaneaua” care se joacă pe valea Someșului Mare în comuna Sângeorz. De 
remarcat este faptul că acesta menționează că jocul se făcea numai de către feciori. 
Din punct de vedere coregrafic, aceștia se prind într-un cerc deschis, mișcările 
asemănându-se cu cele ale arcanului. „Mersul este tot trei paşi înainte, însă fără ca 
piciorul stâng să-l miște în direcţia celui drept și să vină cu faţa către centru; ci unul 
după altul urmează tactul muzicii, și după trei pași balansează un tact pe piciorul 
drept și unul pe cel stâng”. După această descriere putem asemui acești pași cu 
elementele folosite în coregrafia arcanului de către ansamblul folcloric din Fundu 
Moldovei, de unde deducem că transhumanța și-a pus amprenta peste această 
coregrafie. 

La fel ca la arcanul din Bucovina, și aici întâlnim un vătaf, dar care avea un 
alt rol, acela de a-l lovi cu bățul pe ultimul jucăuş din şirul format de aceștia. 
Acesta trebuia să se ferească de „băţul” vătavului, de multe ori pierzând pașii. 
Feciorii nu se desprindeau niciodată de braţe, arătând astfel o strânsă legătură între 
feciorii satului care se sprijineau și se ajutau unii pe alţii. Acest sprijin reciproc, 
reprezenta normalitatea în viaţa satului. Spre exemplu şezătoarea și claca, unde pe 


3 Bogdan Petriceicu Hașdeu, Etymologicum magnum Romaniae, Tomul 1, Stabilimentul Grafic Socecu & 
Teclu, București, 1886, p. 491. 

4 Corneliu Diaconovici (1849-1923), fost un publicist român din Banat, redactor şi director al mai multor 
ziare și reviste, a fost prim secretar al Asociaţiunii Transilvane pentru Literatura Română și Cultura 
Poporului Român și redactor principal al Enciclopediei române, prima enciclopedie românească. 

5 Corneliu Diaconovici, Enciclopedia română, Tomul I, W. Krafft, Sibiu, 1898, p. 237. 

6 Bogdan Petriceicu Hașdeu, op. cit., p. 491. 

lângă bucuria jocului şi a cântecului, oamenii se ajutau pentru a îndeplini diferite 
activități domestice anevoioase sau care depășeau capacitatea celor dintr-o 
anumită gospodărie. 

O trăsătură caracteristică jocului „Arcaneaua” este „băţul” vătafului de 
care trebuiau să se ferească feciorii. Se pare că, la început, în loc de băț, ar fi fost un 
arcan cu care vătaful prindea pe unul din feciori. De la acest arcan se presupune că 
ar proveni şi numele jocului. 

„Mişcări de paşi regulaţi, înainte şi înapoi, ca la « arcanul » din Bucovina, 
la « arcaneaua » nu se fac”7. Din această frază putem observa dibăcia ţăranului 
român, care pe lângă talentul cu care crea strigături inspirate din viaţa reală atunci 
când era la joc, cei mai iscusiţi dintre ei au reuşit să modifice structuri coregrafice, 
să adauge elemente noi, aceste note personale contribuind la frumusețea și 
diversitatea folclorului de azi. 

Arcanul apare descris şi în lucrarea marelui scriitor lon Creangă, Amintiri 
din copilărie, scrisă între anii 1881 și 1888. În primul capitol, Ion Creangă își 
aminteşte cum dascălul său, bădița Vasile, a fost luat la oaste cu arcanul:, însă nu 
este precizat nimic despre un joc specific. În zi de sărbătoare, mai exact de Sf. Foca, 
vornicul? i-a convocat pe săteni la o clacă, pe motiv că pe acolo va trece Vodă, în 
drumul său spre mănăstiri. Când toată lumea era distrasă cu munca pe care o avea 
de făcut, „care săpau cu cazmalele, care cărau cu taraboanţele, care cu căruțele, 
care cu covăţile”!0, l-au prins pe dascălul Vasile cu arcanul. Aici putem observa o 
luare cu forța, silită, la oaste, împotriva voinţei celui arcănit, care a fost amăgit și 
surprins de către jandarmi. 

Cu toate că în urma unui astfel de eveniment, rămâneau în sat mame și 
familii îndurerate, cei arcăniţi încercau să se consoleze cu gândul că și Sfântul 
Gheorghe sau Sfântul Dimitrie tot ostași au fost, slujindu-l pe Hristos, spunând 
„măcar de-am fi și noi ca dânşii!” 1. 

Din descrierile şi cercetările la care am avut acces reiese că „Arcanul” era 
un mod de a lua flăcăii la oaste doar în zona Moldovei (conform descrierii lui Ion 
Creangă, în care este luat la oaste dascălul său). În Bucovina, fiind sub dominație 
Austro-Ungară, vreme de o jumătate de secol, nici nu au existat obligații militare. 
Într-o descriere de-a lui Ion Grămadă?, putem observa că pe vremea dominaţiei 


7 Bogdan-Petriceicu Hașdeu, op. cit., p. 491. 

8 Ion Creangă, Poveşti, povestiri şi amintiri, Editura Ion Creangă, București, 1979, pp. 231-232. 

* Funcţionar în administraţia comunelor rurale, însărcinat cu distribuirea corespondenţei, convocarea 
sătenilor la adunări, anunţarea ştirilor etc. 

10 Jon Creangă, op. cit., p. 231. 

11 Ibidem, p. 232. 

12 Jon Grămadă (3 ianuarie 1886 — 27 august 1917) a fost un scriitor, istoric și publicist bucovinean, erou 
în Primul Război Mondial. 

Austro-Ungare, se practica voluntariatul „werbung” de unde apare în zona 
Transilvaniei, cunoscutul joc fecioresc „Bărbunc”. 


3. Arcanul, formă spectacologică tradițională 

Jocul arcanul sau arcanaua, dans străvechi românesc, se mai juca spre 
sfârșitul secolului al XIX-lea în Muntenia, Transilvania, Moldova şi Bucovina, cu 
coregrafii asemănătoare, ca joc de fete și feciori, şi ca joc de feciori doar în zona 
Năsăudului. În perioada celor două războaie mondiale, „Arcanul” s-a pierdut 
aproape peste tot, supraviețuind doar în câteva sate bucovinene de munte. 

În acea perioadă, accesul la scrierile vechi era limitat, dar nici nu se găseau 
mărturii scrise cu privire la coregrafia dansurilor vechi. Cine ar fi crezut că se 
găsesc, totuși, în lucrarea Etymologicum Magnum Romaniae a lui Bogdan-Petriceicu 
Haşdeu? În aceste condiţii, cercetătorilor de folclor din acea perioadă nu le 
rămânea decât să se documenteze de la bătrânii satului, cărora le plăcea să 
inventeze în favoarea obștilor locale, deoarece era de preferat o adaptare a jocului 
la noile cerinţe estetice a vieţii rurale din Bucovina, decât pierderea lui definitivă. 

Am observat că descrierea arcanului bucovinean, din 1886, a fost făcută de 
către un năsăudean, Alexandru Pop din Sângeorz, şi nimeni nu poate garanta că 
varianta coregrafică descrisă de el se juca în toate localitățile bucovinene, în care 
existau mai multe variante de arcan, unele „mai pe vârfuri”, altele cu ritmuri de 
Bătute. În anul 1885, al documentării arcanului, existau localităţi în Bucovina, în 
care acesta era jucat de „feciori și fete”15, de multe ori la hora satului. Aceștia se 
prindeau în horă, ţinându-se de mâini. 

Din punct de vedere cinetic, cei prinși în horă, se deplasau de la stânga 
spre dreapta, în sens invers întoarcerii acelor de ceasornic, de unde putem observa 
că era un dans arhaic. Din punct de vedere coregrafic, jocul nu avea o structură 
complicată, fetele și băieţii executând „cu piciorul drept, trei pași înainte, aducând 
corpul în direcţia mișcării. Isprăvind pasul al treilea, se opresc pe piciorul drept, un 
tact, şi fac un pas, cu piciorul stâng, spre piciorul drept, readucând corpul în 
poziţia de la început”!+. După această descriere am dedus că pasul executat la acel 
moment este pasul de bază de sârbă. 


4. Evoluţia arcanului de-a lungul timpului 

Maestrul coregraf Gheorghe Baciu, care între anii 1947 și 1949 a întreprins 
culegeri de folclor în toate regiunile țării, afirmă în cartea sa, Jocuri populare din 
nordul Moldovei, publicată în anul 1958, că dansul popular arcanul avea în trecut o 
compoziție coregrafică proprie, alcătuită din patru părți. 


13 Bogdan-Petriceicu Hașdeu, op. cit., p. 491. 
14 Ibidem, p. 767. 

Potrivit variantei culese de acesta în 1949, în prima parte a dansului, 
femeile și bărbaţii așezați în semicerc, cu mâinile prinse de brâurile partenerilor, 
executau pași specifici acestui dans, unele dintre mișcări păstrându-se și astăzi în 
diferite variante de joc. Pasul de bază al dansului arcanul este la fel ca cel specific 
sârbelor moldoveneşti, de unde şi ideea că acest dans e o veche formă de sârbă. 

Această „punere în scenă” de la începutul dansului, marca momentul de 
sărbătoare de la hora satului. În zilele de duminică, la sărbătorile de peste an, sau 
cu prilejul unor evenimente din viaţă (nunţi, şezători, târguri), sătenii se strângeau 
la horă, după vechea formulare a evenimentului la care oamenii se adunau și jucau 
hora şi alte dansuri specifice regiunii: hora de mână, arcanul, trilişeşti, bătuta, 
huţulca sau sârba moldovenească. Aceste reuniuni aveau loc pe ulițele satului sau, 
datorită nevoii de spaţiu de desfășurare a jocului, în afara lui, pe toloacă!5, după 
vorba bucovineană. Bineînţeles că aceste întruniri nu se puteau face fără o aprobare 
din partea preotului din sat. 

Cea de-a doua parte a dansului arcanul, este descrisă de Gh. Baciu ca 
momentul în care tinerii părăsesc hora pentru a se ascunde. Deoarece știau că 
există posibilitatea să fie luaţi prin surprindere de jandarmii recrutori, flăcăii 
puneau alți săteni să stea de veghe. Astfel, erau anunţaţi în timp util şi puteau să 
fugă şi să se ascundă. Restul participanţilor la joc, bătrânii și femeile, continuau 
hora fără a-i deconspira pe tinerii care tocmai au părăsit hora. Plecarea tinerilor era 
făcută în coloană câte unul, fiecare păşind pe urma lăsată de cel din față, pentru a-i 
înșela pe jandarmi și pentru a-i face să creadă că e o singură urmă. 

În dansul arcanul, această fugă a flăcăilor este pusă în scenă printr-o 
deplasare şerpuită care constă în executarea a patru pași succesivi, urmaţi de un 
pinten cu stângul în dreptul și un altul cu dreptul în stângul, figură care se 
păstrează și astăzi în dans. 

Tinerii, așezați unul în spatele celuilalt, ocolesc spaţiul de joc prin această 
şerpuire în timp ce rostesc următoarea strigătură: 


Hai ficior după ficior 
Pășiţi toţi într-un picior 
Cine urma ne-o vedea 
Să creadă că-i urma mea!!e 


15 Toloacă: teren liber, neîngrădit, între case sau la marginea unei localităţi, unde pasc vitele, unde se 
joacă copiii (https://dexonline.net/definitie-toloac%C4%83). 

16 Strigături preluate din repertoriul Ansamblului Folcloric „Plaiurile Dornelor” al Clubului Copiilor şi 
Elevilor Vatra Dornei. 

Figura 2. Pas cu pinten (notația Laban, transcriere proprie)! 


În timpul executării celor 4 pași ai șerpuirii, corpurile dansatorilor sunt 
înclinate înainte, lucru ce accentuează ideea de pitire a flăcăilor pentru a nu fi 
văzuţi de jandarmi. La executarea celor doi pinteni, trunchiul lor se îndreaptă, 
simbolizând faptul că aceștia se ridicau din când în când să vadă dacă nu sunt 
urmăriți. După terminarea acestei șerpuiri, care imită plecarea tinerilor spre 
ascunzători, urma partea a treia a compoziţiei coregrafice. 

Partea a treia a arcanului consta în revenirea tinerilor înapoi în horă şi se 
făcea printr-o deplasare cu spatele a acestora, păşind fiecare pe acelaşi loc ca cel 
din spatele lui. Această figură de dans, conform celor culese din comunele 
sucevene Fundu Moldovei și Breaza în noiembrie 1949 de către Gh. Baciu, sugera 
faptul că tinerii au scăpat de pericolul de a fi arcăniți. 

Ultima parte a dansului îi prezintă pe săteni continuându-și jocul la fel ca 
în prima parte a coregrafiei, simbolizând bucuria că au reușit să-i înșele pe 
jandarmi. 

Astăzi, deşi nu se mai respectă ordinea celor patru părți ale compoziţiei 
coregrafice de odinioară, culese de Gh. Baciu în 1949, se păstrează majoritatea 
figurilor cu mici modificări în funcţie de dibăcia artistică şi imaginația coregrafilor. 
Un alt aspect, privind grupul de dansatori care îl execută, ar fi acela că astăzi este 
jucat în întregime de bărbaţi, fiind considerat dans bărbătesc. 


17 Din repertoriul Ansamblului Folcloric „Plaiurile Dornelor” al Clubului Copiilor și Elevilor Vatra 
Dornei. 

Figura 3. Feciori la arcan 
Ansamblul Studenţesc Arcanul al Universităţii „Ștefan cel Mare”, Suceava!5 


Varianta întâlnită azi are o altă abordare a evenimentului istoric faţă de cel 
prezentat mai sus. Punerea în scenă a dansului arcanul răspândită azi este cea în 
care flăcăii sunt prinşi de către jandarmi și arcăniţi, dovadă fiind şi versurile doinei 
cântate la mijlocul dansului și prin care tinerii își iau rămas bun. În dans, această 
variantă de abordare a momentului respectiv este făcută la mijlocul dansului când 
dansatorii se pun pe un genunchi, timp în care se cântă doina la fluier. În alte 
coregrafii ale aceluiași dans, în timp ce se cântă doina la fluier, unul dintre 
dansatori recită versurile doinei arcanului. După această pauză, la comanda 
vătafului (conducătorul de joc), se continuă dansul. 

În alte coregrafii ale aceluiași dans se mai obișnuieşte ca o singură fată să 
cânte o doină sau, în cazul unui ansamblu, când dansul face parte din repertoriul 
prezentat, doina este cântată de întreg grupul de fete. La cea de-a doua variantă, în 
timp ce tinerii execută figurile, fetele rămân ca decor în spatele scenei, iar când 
aceștia se pun pe un genunchi, fetele cântă. Apoi tinerii continuă dansul cu 
executarea celorlalte figuri specifice dansului arcanul. După ce dansatorii execută 


18 https://www.facebook.com/ArcanulUSV (accesat la data de 17.01.2022). 

ultima figură (cea șerpuită), se termină dansul și pot începe un alt joc popular (în 
funcţie de repertoriul coregrafic). 

Gheorghe Baciu afirmă în cartea sa, că această variantă care se păstrează și 
în ziua de azi și în care apare şi doina, și-ar avea rădăcinile în perioada de domnie 
a împăratului austro-ungar Franz Josef. O echipă de dansatori bucovineni, printre 
care s-ar fi aflat şi cel de la care a cules aceste informaţii, au participat cu dansul 
arcanul la cea de-a 50-a aniversare a împăratului. Astfel, din dorinţa de a prezenta 
la eveniment și un cântec tradițional românesc, s-a introdus doina, dansatorii 
răspândind ulterior această formă scenică a arcanului și în satele lor. 

În unele variante întâlnite azi ale acestui dans, deplasarea șerpuită, care 
simboliza plecarea flăcăilor din horă pentru a se ascunde, se efectuează la sfârșitul 
coregrafiei. Prin această figură, dansatorii părăsesc scena. Astfel, simbolistica 
acestei figuri se schimbă, deplasarea lor reprezentând plecarea în armată. 
Deplasarea este însoțită de strigătura: 


Bună seara, eu mă duc 

Pe cărarea de sub nuc 

Sănătate, noi mergem 
Nici un rău nu vă lăsăm! 


În prezent, în unele coregrafii se execută și figuri care conţin diferite 
sărituri, pași „de bătută” etc. Punerea în scenă a acestor elemente, precum și 
complexitatea pașilor executați în coregrafie, rămâne la latitudinea și viziunea 
scenică a fiecărui coregraf. 

Din punct de vedere istoric, în privinţa celor două variante ale dansului 
arcanul (cea în care flăcăii scapă de jandarmi și revin în horă, respectiv cea în care 
sunt prinși și arcăniți), putem admite ambele variante. Este de la sine înţeles că era 
puţin probabil ca de fiecare dată să scape flăcăii fără să fie prinși de jandarmii 
recrutori. 

Astăzi mai există o variantă a jocului arcanul, numită „Arcanul Bătrânesc”, 
la care atât mișcările, cât și linia melodică este mult mai lentă. Această versiune, 
după cum îi spune și numele, se dansează de cei mai în vârstă. Există chiar și un 
ansamblu care poartă numele de „Arcanul Bătrânesc” în localitatea Frătăuţii Noi 
din județul Suceava. Privind istoria dansului, această variantă ar fi în 
contradictoriu cu întâmplarea în sine. Cei „vânaţi” pentru a fi arcăniţi erau bărbaţii 
mai tineri și nicidecum bătrânii. Dar cum dansul nu are vârstă, s-a creat această 
versiune pentru a putea fi dansat atâta timp cât inima rămâne tânără, fără a ţine 
cont de trecerea anilor. 

Dacă înainte dansul arcanul se juca la mai toate petrecerile sătenilor, azi el 
este dansat numai în cadrul spectacolelor, concursurilor sau diferitelor evenimente 

cu specific tradiţional (petreceri, baluri). Nici la nunţi nu se dansează deoarece 
mulți tineri din generaţiile noi nu mai cunosc paşii, jocul popular tradițional 
pierzând teren în faţa celorlalte dansuri mai moderne, care şi-au pus amprenta pe 
societatea actuală. Asta a făcut ca multe din dansurile tradiționale din zona 


sn 


bucovineană să se mute din „bătătură” numai pe scenă. 


5. Arcanul în contemporaneitate 

Astăzi, deşi nu se mai respectă compoziția coregrafică de odinioară, se 
păstrează majoritatea figurilor cu mici modificări, în funcție de imaginația 
coregrafilor. Trebuie să ținem cont și de faptul că majoritatea figurilor au fost 
transmise din generație în generație, prin viu grai, iar acest lucru a putut să 
influențeze, într-o oarecare măsură, figurile dansate. 

Din punct de vedere muzical, linia melodică rămâne aceeaşi, precum și 
majoritatea figurilor specifice acestui dans, ceea ce face ca arcanul să fie ușor de 
recunoscut. În trecut, arcanul era jucat de către feciori şi fete, fiind considerat un 
dans mixt. Astăzi, jocul arcanul este executat în întregime de feciori şi bărbaţi în 
toată firea, fiind considerat un dans bărbătesc. 


Arcanu 
| 
Pe pie IE DI DIE E 

„= 10C) 

Figura 4. Linia melodică a arcanului!? 


19 Transcriere proprie, după partitura Ansamblului Folcloric „Plaiurile Dornelor” al Clubului Copiilor și 
Elevilor Vatra Dornei. 

În zona Bucovinei, numele acestui dans răsună viu la orice eveniment din 
viaţa oamenilor de la sat și nu numai, jocul arcanul fiind promovat la mai toate 
petrecerile și balurile, care ţin loc astăzi la ceea ce în trecut numeam „hora satului”. 
Există şi ansambluri care îi poartă numele, precum Ansamblul studenţesc 
„Arcanul” al Universităţii „Ştefan cel Mare” din Suceava, dar şi festivaluri de 
renume în domeniul folclorului muzical-coregrafic cum este Festival Internaţional 
„Arcanul” de la Rădăuţi. 

Consider că este de datoria noastră să păstrăm şi să menţinem aceste 
neprețuite și unice valori străbune, fiindcă ele sunt parte a unui sistem spiritual 
comun, prin care ne identificăm şi ne legitimăm. 


Figura 5. Variantă de arcan, transcris în notația Laban? 


20 Transcriere personală realizată din repertoriul Ansamblului Folcloric „Plaiurile Dornelor” al Clubului 
de Copii și Elevi din Vatra Dornei. 

Concluzii 

De-a lungul timpului, din cauza trecutului tumultuos al ţării noastre, fie că 
vorbim de dominaţia Austro-Ungară, de cele două războaie mondiale, sau de 
regimul comunist, multe dintre obiceiurile, tradiţiile, cântecele, jocurile populare, 
s-au alterat, unele chiar s-au pierdut. În prezent, acest obicei și-a pierdut esenţa, iar 
ceea ce a rămas este doar o structură coregrafică practicată în diferite ocazii, pentru 
public. Cu toate acestea, încă mai putem culege informaţii de la sătenii care au trăit 
în perioada în care obiceiurile se respectau şi se desfăşurau, în formă nealterată. 

În Bucovina, luarea la oaste nu se făcea silit, dar tinerii feciori erau păcăliți 
şi atrași în capcana recrutării de către ostaşii nemți și vivandierele acestora. Tinerii 
feciori, lacomi fiind, şi amețiți de aburii alcoolului, de multe ori semnau în registrul 
de recrutare, neștiind ce repercusiuni va avea această acțiune, în ziua următoare. 

În urma cercetărilor pe care le-am întreprins, cosider că jocul arcanul, în 
forma sa de astăzi, nu este un joc de cătănie, este doar o adaptare scenică a unui 
eveniment-legendă. Ajungând în unele zone prin procesul de transhumanță, unii 
ţărani l-au transmis după bunul plac, în favoarea comunităţii din care aceştia fac 
parte. 

Este esențial să avem în vedere originea şi istoria jocurilor sau a 
obiceiurilor pe care le transmitem mai departe în calitate de profesori, etnografi, 
etnocoreologi şi alte profesii din acest domeniu. Cercetând prin orice mijloace 
putem descoperi şi înțelege mai bine folclorul pe care avem încă șansa să îl 
încredințăm copiilor şi tinerilor în forma lui autentică. 

Datinile, tradiţiile şi obiceiurile trebuie păstrăte cu sfințenie pentru că, 
odată pierdute, nu le mai putem recupera niciodată! 

